Misdaad gekeer as vuurwapens ingegee word | Netwerk24
Misdaad gekeer as vuurwapens ingegee word
Deur Marelize Barnard 01 Augustus 2020 20:58
Ter illustrasieFoto: SAPD
Die polisie het in die vorige amnestietydperk wat einde Mei verstryk het, 46 714 vuurwapens ontvang.
In die tydperk toe die land op vlak 4 en vlak 5 van die staat van inperking was, het mense egter nie hul vuurwapens gaan ingee nie, sê die polisie. Daarom is daar nou nog 'n amnestietydperk sodat meer vuurwapeneienaars die geleentheid kry om dit te kan doen.
Die nuwe amnestietydperk geld van 1 Augustus tot 31 Januarie – weer 'n tydperk van ses maande.
Bheki Cele, minister van polisie, het dié nuwe amnestietydperk Vrydag in die Staatskoerant gepubliseer.
Die polisie het 'n beroep gedoen op vuurwapeneienaars om vuurwapens en ammunisie te gaan ingee by hul naaste polisiekantoor. Eienaars kan besluit of hul vuurwapens vernietig moet word, en of dit by die polisie bewaar moet word tot die eienaars hul bevoegdheidsertifikate en vuurwapenlisensies hernu het.
Die polisie het in 'n verklaring gesê die jongste misdaadstatistieke het gewys vuurwapens is die wapen van keuse in die meeste gewelddadige misdade. Deur die hoeveelheid vuurwapens te verminder wat in die verkeerde hande kan beland, kan dit ook help om die gety van geweldsmisdade te probeer beperk.
Deur die amnestie kry mense die geleentheid om onwettige vuurwapens, asook vuurwapens wat hulle nie meer in hul besit wil hê nie, in te gee. As 'n vuurwapen egter in 'n misdaad gebruik is, val die amnestie onmiddellik weg.
Alle vuurwapens wat ingedien word, word ballisties getoets om te verseker dat dit nie in een of ander misdaad gebruik is nie.
Vir navrae oor die amnestietydperk kan 'n epos gestuur word aan cfrenquiry@saps.gov.za of bel 012 353 6111.